For få uger siden ville professor i global sundhed ved Syddansk Universitet Christine Stabell Benn ikke have tænkt på at anbefale almindelige mennesker at bære mundbind i det offentlige rum i forsøget på at mindske spredning af virus.​

»Det har været common knowledge, at mundbind i det offentlige rum ingen effekt havde, og at de i værste fald kunne sprede smitte, hvis de blev brugt forkert. Men efter at have dykket ned i litteraturen på området er jeg faktisk blevet omvendt«, siger hun.

Dermed er hun uenig med de danske sundhedsmyndigheder. Fra såvel Sundhedsstyrelsen som Statens Seruminstitut har det lydt, at der ingen grund er til at tage mundbind på, når man eksempelvis skal ud og handle.